Im Dezämber 2004 isch schliessli en Regierigsbschluss zur Yyfierig vum Rumantsch Grischun als Schuelsprooch gfasst worde. Es gseet drüü Etappe vor: "Rumantsch Grischun passiv", "Rumantsch Grischun aktiv" un "pädagogische Weiterbetreunung". D Yyfierig söll in drüü Variante erfolge: "Pionier", "Standard" un "Konsolidierung". D Gmeie chönne also sälber feschtsetze, wenn si die Variante yyfiere. De Entscheid, dass ab 2005 d Lehrmittel numme no uff Rumantsch Grischun ussegee werde, isch nit gäänderet worde. Als Argumänt sin aagfiert worde, dass mer sich nümmi fümf verschidni Schriftsprooche chönnt leischte, un dass d Resource für s Romanisch effizienter chönnte gnutzt werde. Es isch jetz au klar gsait worde, dass s Rumantsch Grischun d Schriftidiom ersetze söll, aber nit di gsprochene Idiom[32]. Vo de Lia Rumantscha isch de Entscheid begriesst worde. De Alexi Decurtins het de Entscheid dergege kritisiert, wyl s Rumantsch Grischun nit eifach numme e Orthographireform, sundern e neui Sprooch syg. Vo de Lehrer sin verschidni Reaktione cho. Bsunders d Engadiner Lehrerschaft isch empört gsi dass ihri Meinig vo de Regierig ignoriert worde wär. D Lehrer uss Mittelbünde sin dergege z friide gsi, un in de Surselva sin wenig Reaktione luut worde, was je nooch Position als Zuestimmig oder Resignation gwertet wird[33].